See "draama 4 vaatuses (5 järgus)" on üles ehitatud kino kri­minaalromaanide trikile. Pankroti äärel seisev ärimees Norgan laseb endale kuuli pähe, kuid tema majasõber Leo Vint, kelle nähes ta seda teeb, lööb  revolvritoru laskmise hetkel meelekohast pisut kõrvale, ja enesetapja jääb ellu. Haiglas, kuhu ta ravimisele viiakse, vahetab sõber ta ühe surijaga ja laseb viimase laiba Norgani pähe kõigi ki­riklike kommete järgi maha matta. Kui tõelise Norgani haav on paranenud, saadab sõber ta mahamaetu nime all Argentiinasse. Varsti seejärel korraldab sama hakkaja sõber tema kinnituspoliisi abil ta laokile läinud äriasjad ja võtab viimaks ka tema naise-lapsed üle. Kümne aasta pärast tuleb Norgan Ameerikast koju ja hakkab  Leo Vindilt, kes vahepeal tema äriga hiiglavarandused on kokku ajanud, oma osa nõudma. Naist-lapsi ta aga enam ei nõua, sest need on kümne aasta jooksul moraalselt niivõrd alla käinud, et temataolisel mehel nendega midagi ei oleks peale hakata.